****

**METODOLOŠKO UPUTSTVO**

**TROMJESEČNI IZVJEŠTAJ GRAĐEVINARSTVA (K KPS GRAĐ-21)**

**KRATKOROČNE POSLOVNE STATISTIKE**

**Sarajevo, 2017.**

Izdaje i štampa: Federalni zavod za statistiku

Zelenih beretki 26, 71 000 Sarajevo

Tel/Fax: +387 33 226 151

Web stranica: [www.fzs.ba](http://www.fzs.ba)

E- mail: fedstat@fzs.ba.

Odgovara direktor: Doc. dr. Emir Kremić

Metodološko uputstvo pripremili:

Nusreta Imamović – Kaljanac, šef odsjeka za statistiku industrije, građevinarstva i energije

Edina Dulić, stručni savjetnik za statistiku građevinarstva

**PREDGOVOR**

U ovoj publikaciji Federalni zavod za statistiku objavljuje Metodološko uputstvo za statističko istraživanje ''Tromjesečni izvještaj građevinarstva“. (K KPS GRAĐ-21)

Metodološko uputstvo namijenjeno je svim korisnicima koje zanima način provođenja istraživanja Kvartalni indikatori za ostale proizvodne djelatnosti. To se prije svega odnosi na domaće institucije i korisnike statističkih podataka, kao što su donosioci odluka u našoj zemlji, poslovni subjekti, naučno-istraživačke ustanove i šira javnost, kao i ključne korisnike u EU i ostalim međunarodnim organizacijama.

Pored toga, ovaj metodološki dokument namijenjen je osobama direktno uključenim u proces provođenja istraživanja, odnosno zaposlenicima u Federalnom zavodu za statistiku, kao i izvještajnim jedinicama.

Doc.dr. Emir Kremić, direktor

Federalnog zavoda za statistiku

**METODOLOŠKO UPUTSTVO**

**TROMJESEČNI IZVJEŠTAJ GRAĐEVINARSTVA (GRAĐ-21)**

**PRAVNI OSNOV**

Statistička aktivnost se provodi u skladu sa Zakonom o statistici u Federaciji BiH („Službene novine FBiH“ br. 63/03 i 9/09) i Planom provođenja statističkih istraživanja od ineresa za Federaciju BiH.

**METODOLOŠKE OSNOVE**

Cilj ove statističke aktivnosti jeste da obezbijedi tromjesečne podatke potrebne za izračunavanje indeksa proizvodnje u građevinarstvu.

**Jedinice posmatranja / izvještajne jedinice**

Podatke dostavljaju poslovni subjekti čija je pretežna djelatnost, prema Klasifikaciji djelatnosti KD BiH 2010 zasnovana na Statističkoj klasifikaciji djelatnosti u EU, NACE Rew.2., razvrstana u područje F-Građevinarstvo, kao i građevinske jedinice u sastavu negrađevinskih poslovnih subjekata.

**OBUHVAT**

Ovom statističkom aktivnošću su obuhvaćeni poslovni subjekti čija je godišnja vrijednost izvršenih radova ≥ 500 000 KM i imaju 10 i više uposlenih.

**Metod i vrijeme prikupljanja podataka**

Podaci se prikupljaju primjenom izvještajnog metoda u tromjesečnoj periodici.

**Obaveza i zaštita povjerljivih podataka**

Objavljuju se zbirni podaci za nivo Federacije BiH. Povjerljivi podaci su zaštićeni u skladu sa članovima 36 i 37 Zakona o statistici u Federaciji BiH („Službene novine FBiH“ br. 63/03 i 9/09).

**Definicije osnovnih obilježja – indikatora**

Indeks proizvodnje u građevinarstvu jedan je od glavnih kratkoročnih poslovnih indikatora i kompilira se za objekte visokogradnje i objekte niskogradnje.

Izvorni indeksi predstavljaju indekse iz kojih nije isključen uticaj sezone i broja radnih dana i praznika u tekućem tromjesečju.

Desezonirani indeksi predstavljaju indekse iz kojih je isključen uticaj sezone i broja radnih dana i praznika u tekućem tromjesečju.

Kalendarski prilagođeni indeksi predstavljaju indekse iz kojih je isključen uticaj broja radnih dana i praznika u tekućem tromjesečju.

**METODA KALKULACIJE**

Indeksi proizvodnje u građevinarstvu zasnivaju se na izvršenim efektivnim satima radnika na gradilištu.

Ponderi korišteni za izračun indeksa proizvodnje u građevinarstvu bazirani su na vrijednosti izvršenih građevinskih radova.

Desezoniranje izvornih indeksa izvršeno je metodom TRAMO-SEATS na tromjesečnoj seriji indeksa (Ø2010=100), koja počinje indeksom za prvo tromjesečje 2005.godine.

Produžavanje serije indeksa dodavanjem indeksa za svako naredno tromjesečje može, zbog karakteristika primijenjene metode desezoniranja, prouzrokovati naknadne promjene već objavljenih desezoniranih i kalendarski prilagođenih indeksa i trenda kretanja.

U skladu sa preporukama EUROSTAT-a za prezentovanje kratkoročnih indikatora, podaci koji se upoređuju sa podacima od prethodnog tromjesečja (tzv. tromjesečno poređenje) prezentuju se u desezoniranom obliku indeksa proizvodnje u građevinarstvu ili iz njih izračunatim stopama promjene. Također, podaci koji se upoređuju sa podacima istog tromjesečja prethodne godine (tzv. godišnje poređenje) prezentuje se u kalendarski prilagođenom obliku indeksa proizvodnje u građevinarstvu ili iz njih izračunatim stopama promjena.

**USAGLAŠENOST SA MEĐUNARODNIM PREPORUKAMA I STANDARDIMA**

Metodologija koja se primjenjuje za izračunavanje indeksa proizvodnje u građevinarstvu je zasnovana na EU preporukama koje se odnose na kratkoročne statistike (Council Regulation broj 1165/98), na definicije varijabli, listu varijabli i učestalost prikupljanja podataka (Commission Regulation broj 1503/2006).

**ORGANIZACIJA PROVOĐENJA**

Organi za provođenje statističke aktivnosti

Odgovorni proizvođač podataka jeste Federalni zavod za statistiku.

Prikupljanje podataka se obavlja u kantonalnim službama Federalnog zavoda za statistiku, dok se unos i obrada podataka obavlja u Odsjeku građevinarstva Federalnog zavoda za statistiku.

**Obaveznost davanja podataka**

Izvještajne jedinice su dužne da dostavljaju podatke Federalnom zavodu za statistiku u skladu sa Zakonom o statistici Federacije BiH.

**Periodika provođenja**

Izvještajne jedinice su dužne da dostavi podatke kantonalnoj službi za statistiku 15. dana po isteku tromjesečja.

**Instrumentarij**

Za provođenje ove statističke aktivnosti koristi se obrazac Tromjesečni izvještaj građevinarstva – K KPS GRAĐ-21 i uputstvo za popunjavanje.

**Publikovanje**

Podaci se objavljuju tromjesečno 50 dana od isteka referentnog tromjesečja u formi tromjesečnog Saopćenja Indeksi proizvodnje u građevinarstvu i u okviru publikacija Mjesečni bilten, Tematski bilten građevinarstva i u Statističkom godišnjaku.





**UPUTSTVO ZA ISPUNJAVANJE TROMJESEČNOG IZVJEŠTAJA K KPS GRAĐ-21**

Tromjesečnim izvještajem građevinarstva obuhvaćaju se sve grane u području F Građevinarstvo opisane u Klasifikaciji djelatnosti BiH 2010 (pripremni radovi koji uključuju uklanjanje postojećih građevina i zemljane radove, zatim podizanje zgrada ili izgradnja građevina niskogradnje, instalacijski i završni radovi, iznajmljivanje opreme za izgradnju ili rušenje, sa rukovaocem), i to na novim građevinama (novogradnja), te radovi na postojećim građevinama (rekonstrukcije, popravci i održavanja).

Da ne bi došlo do višestrukog iskazivanja podataka, svaki poslovni subjekt- izvođač radova daje **samo podatke o** **radovima koje je ostvario s vlastitim radnicima**, dakle bez radova koje je ustupio podizvođačima i kooperantima.

Pod vlastitim radnicima podrazumijevaju se svi radnici koje je neposredno angažirao poslovni subjekt, bez obzira na to radi li se o radnom odnosu na određeno ili neodređeno vrijeme, ugovoru o radu ili o nekom drugom pismenom ili usmenom sporazumu.

Podatke o vrijednosti izvršenih građevinskih radova (Tabela 1) prikažite za izvještajno tromjesečje i kumulativno tj. od početka godine do kraja izvještajnog tromjesečja a podatke o stambenoj izgradnji (Tabela 4) prikažite **kumulativno,** tj. od početka godine do kraja izvještajnog tromjesečja.

Podaci o građevinskim radnicima i izvršenim efektivnim satima rada daju se **za izvještajno tromjesečje**.

**Vrijednost izvršenih građevinskih radova** (Tabela 1; kolona 1) daje se na osnovu privremenih obračunskih situacija, unaprijed dogovorenih isplata prema stepenu dovršenosti radova, ili konačnog obračuna ako su radovi završeni, bez obzira na to jesu li pojedine obračunske situacije priznate i plaćene od naručioca radova ili nisu.

Podatke o vrijednosti izvršenih radova treba prikazati prema Klasifikaciji vrsta građevinskih objekata (KVGO), a popunjavaju se na na nivou odjeljka (dvocifrene brojčane oznake građevina). Šifre i nazivi odjeljaka su već upisani na obrazac.

Da ne bi došlo do višestrukog iskazivanja podataka o broju i površini stanova, iskazuju se samo stanovi koje poslovni subjekt-podnosioc izvještaja gradi po **direktnom ugovoru sa investitorom** ili za vlastite potrebe, bez obzira na to je li pri tom koristio samo vlastitu radnu snagu ili je koristio rad podizvođača i sl.

Po **Klasifikaciji vrsta građevinskih objekata** građevine su podijeljene na dva osnovna područja:

**objekti visokogradnje**

* stambene zgrade (zgrade sa jednim stanom, zgrade sa dva ili više stanova, zgrade za stanovanje zajednica;skupine111-113 iz Klasifikacije vrsta građevinskih objekata)
* nestambene zgrade (hoteli, uredske zgrade, zgrade za trgovinu na veliko i malo, zgrade za promet i komunikacije, industrijske zgrade i skladišta, bolnice, škole, sportske dvorane te ostale nestambene zgrade;skupine 121-127 iz Klasifikacije vrsta građevinskih objekata

**objekti niskogradnje**

* objekti prometne infrastrukture (autoceste, ceste i ulice, željezničke pruge, staze u zračnim lukama, mostovi, tuneli, luke, brane, hidrograđevinski objekti za odvodnjavanje i navodnjavanje;skupine 211-215 iz KVGO)
* cjevovodi, komunikacijski i električni vodovi (daljinski cjevovodi, komunikacijski i energetski kablovi;skupine 221-222 iz KVGO)
* objekti na industrijskim kompleksima (rudnici, elektrane i drugi objekti teške industrije; skupina 230 iz KVGO)
* ostale nespomenute građevine (građevinski objekti za sport i rekreaciju i druge građevine; skupine241-242 iz KVGO).

**Definicije za razvrstavanje podataka prema vrsti radova:**

* **Novogradnja je** novoizgrađeni objekat na mjestu gdje prije nije bilo nikakve građevine ili je postojala,ali je uklonjena.
* **Rekonstrukcija** je građevinski rad koji se obavlja na građevinskom objektu radi proširenja kapaciteta, poboljšanja konstruktivnog sistema ili poboljšanja uslova za korištenje
* **Velika opravka** su građevinski radovi kojima se ne produžuje uobičajena trajnost objekta ili se bitno ne poboljšavaju postojeće građevine, ali se njima spriječavaju daljnja veća oštećenja i propadanje građevine.
* **Redovno održavanje**  su manji građevinski radovi koji se povremeno obavljaju u cilju normalnog funkcionisanja građevinskog objekta.